《七月七日》
宋代·于石

西风扫残暑，微月澹新秋。
相传织女星，今夕嫁牵牛。
翩翩联鹊织，亭亭拥龙辀。
多少乞巧人，笑语穿针缕。
吾尝夜观象，细与推其由。
惟有五纬星，顺逆有去留。
经星二十八，历历如缀旒。
万古俨不动，分列十二州。
其余众常星，烂然满空浮。
休咎必有证，君德修不修。
胡独牛与女，不与众星侔。
乃知尘世人，配偶相绸缪。
少陵号诗史，万象穷冥搜。
亦云年年渡，秋期何用愁。
彼哉柳河东，抱拙不自谋。
旁趋事曲折，窃效儿女求。
谁与倡邪说，诞谩不复收。
淫褻转相袭，寝使其辞浮。
仙槎倘可乘，我欲凌空游。
再拜二星灵，一洗千古羞。
天高不可问，河汉空西流。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。